Imminut toqoriarneq, innarliineq, pujortartarneq nerisallu - Kalaallit Nunaanni inuit peqqissusianni suli annertuunik ilungersunartoqarpoq

*Peter Bjerregaardimit aamma Christina Viskum Lytken Larsenimit*

Statens Institut for Folkesundhedip (SIF) Peqqissutsimut Naalakkersuisoqarfik (PN) peqatigalugu Kalaallit Nunaanni inuusuttut inersimasullu akornanni peqqissuseq nappaatillu pillugit inuit misissuiffigineqarneraniit pingaarnertut nalunaarusiaq 2019-mi saqqummiuppaa.

Inuit misissuiffiginerat siulleq inuit peqqissuunerannik suliniummut Inuuneritta I-imut tunngaviusimavoq, misissuinerniillu tamanit inernerit misilittakkallu ilaatigut Inuuneritta II (2013-2019) ineriartortillugu sulinermi atorneqarsimallutik. Kalaallit Nunaanni inuit peqqissusiat takussutissat 46-it iluaqutigalugit malinnaaffigineqarpoq, taakkunannga 20-t inersimasut akornanni inuit misissuiffiginerannit pisuullutik. Takussutissat allat Atuartut misissuiffiginerannit (HBSC), Nunatta Nakorsaaneqarfianiit, Naatsorsueqqissaartarfimmiit il.il. pissarsiarineqarput.

B2018-imut paasissutissanik katersineq piffissami oktober 2017 - januar 2019-mi naammassineqarpoq. Inuit katillugit 2539-t 15-iniit qummut ukiullit misissuinermi peqataapput. Misissuineq kommunini tamani illoqarfinni aqqaneq marlunni nunaqarfinnilu arfineq pingasuni ingerlanneqarpoq.

Takussutissat arlallit ilisimatuut isumaat malillugu immikkut soqutigineqartariaqarput (takuuk takussutissiaq).

|  |  |  |  |  |  |
| --- | --- | --- | --- | --- | --- |
| **Takussutissat** | **2005-2010**  | **2018**  | **Naatsorsuineq B2018:2005** | **95% Tatiginartuunerisa akuttussusiat** | **Inuit peqqissuunerannut kingunerlutsitsineq** |
| **Nalinginnaasumik inuit peqqissusiat** |   |   |   |   |   |  |
| Pujortartarnermi inuuniarnikkut naligiinngissuseq (sakkortussusianut uuttut)\* | 0,09  | 0,12  | 1,34  | 1,27  | 1,43  | Annertuumik qaffakkiartortumillu inuuniarnikkut naligiinngissuseq |
| **Meeqqat inuusuttullu**  | %  | %  |   |   |   |  |
| 18-29-nik ukiullit 18-inik ukioqalernissaq sioqqullugu kinguaassiutikkut innarlerneqarsimasut amerlassusii | 32,8  | 27,0  | 0,82  | 0,63  | 1,07  | Annertuumik atugaanera |
| 18-29-nik ukiullit ukiuni kingullermi imminut toqoriarsimasut | 9,1  | 8,3  | 0,91  | 0,59  | 1,40  | Annertuumik atugaanera  |
| **Pujortartarneq**  |   |   |   |   |   |  |
| Ulluinnarni pujortartartut | 58,6  | 54,7  | 0,93  | 0,87  | 1,00  | Appariartornera, kisianni atugaanera suli qaffasilluni |
| **Nerisat timimillu atuineq**  |   |   |   |   |   |  |
| 30 kg/m2-mik sinnerlugulu pualasut amerlassusaat | 22,9  | 27,8  | 1,21  | 1,09  | 1,35  | Qaffasinnera atugaaneralu suli qaffakkiartorluni |
| Ulluinnarni naatitartortartut  | 37,2  | 38,8  | 1,04  | 0,95  | 1,14  | Allannguuteqanngilaq  |
| Ulluinnarni naatitanik nerisartut  | 23,9  | 29,6  | 1,24  | 1,11  | 1,39  | Qaffakkiartornera |
| Sapaatip akunnerani ikinnerpaamik ataasiarlutik aalisagartortartut | 56,0  | 42,8  | 0,76  | 0,71  | 0,83  | Appariartortoq |
| Ullut tamaasa saftitortartut imaluunniit sodavanditortut | 24,4  | 43,9  | 1,80  | 1,62  | 2,00  | Qaffasissumik atugaanera sulilu qaffakkiartorluni |

\*Sakkortussusianut uuttut peqqissusermut uuttuutip agguarneranut matematikkimi oqaasiuvoq assersuutigalugu inunni atugaliortut pillugit. Uuttuut qaffasinneruppat naligiinnermiit immikkoornerulissapput. Assersuutigalugu takujuk World Bank. The concentration index. Quantitative Techniques for Health Equity Analysis, Technical Note #6: 1-5. http://siteresources.worldbank.org/INTPAH/Resources/Publications/Quantitative Techniques/health\_eq\_tn06.pdf

Suli arlalissuit pujortartarput, naak taanna (arriitsumik) appariartoraluartoq. Tamanna angutinut arnanullu atuuppoq. Aammattaaq ulluinnarni pujortartartuni inuit akornanni annertuumik naligiinngitsoqarpoq, taamaalilluni ilinniagaqarsimanngitsut 65%-ii pujortartartuullutik sivisuumik imaluunniit akunnattumik sivisussusilimmik ilinniarsimasut 35 %-imik pujortartarlutik - aamma inuussutissarsiuteqanngitsut 74 %-ii. Inuuniarnikkut naligiinnginneq annertusiartorpoq.

Inunnik misissuinermi peqataasut inuusunnerusut suli amerliartuinnartut oqaluttuarput meeraanerminni inuusuttuunerminiluunniit atoqatigiinnikkut atornerlugaasimallutik, taamaaqataannillu amerlassusillit imminut toqoriarsimallutik. Nalunngilarput atornerluinerit imminullu toqunnissamik eqqarsaatit imminnut atalluinnartut, taamaattumillu atornerluineq suli alaatsinaanneqartussani pingaaruteqarluni. Ammut ingerlarpasippoq, kisianni ineriartornerup kisitsisitigut paasissutissani qularnaatsutut oqaatiginissaanut kisitsisit suli appasillutik. Innarliinerit imminullu toqunnissamut eqqarsaatit imigassamik atornerluinermut atassuteqarput, imigassamillu agguaqatigiissillugu eqqussuineq 1980-ikkut naalerneraniilli appariartormat immaqa ingasanngitsumik isumalluarnissamut inissaqarsinnaavoq.

Ukiorpassuarni pualavallaarujussuartut 30 kg/m2-mik sinnerluguluunniit oqimaassuseqartut amerlassusaat angutini arnanilu qaffakkiartorsimavoq, qaffakkiartornerali siusinnerusumut naleqqiullugu ingasakkunnaarluni. Kalaallit Nunaanni pualavallaarujussuartut amerlassusaat Danmarkimit (17 %) malunnartumik qaffasinnerupput, kisianni Norgemi saamit akornanni amerlassutsimut assersuunneqarsinnaallutik.

Nerisat kissaatigisamut aamma kissaatiginngisamut sammiveqarlutik allanngorput. Amerlanerit ulluinnarni naatitanik nerisaqalersimapput, paarnanillu nerisartut allanngorsimanatik. Akerlianilli sapaatip akunneranik ikinnerpaamik ataasiarlutik aalisagartortartut amerlassusaat appariartorluni amerliartuinnartullu ullut tamaasa sodavanditortarlutik. Annertuutigut inerniliisoqartariaqarpoq nerisatigut ileqqut ajorseriarsimasut.

Larsen CVL, Hansen CB, Ingemann C, Jørgensen ME, Olesen I, Sørensen I, Koch A, Backer V, Bjerregaard P. Kalaallit Nunaanni inuit misissuiffigineqarnera 2018. Inuunermi atukkat, inuusaasoq peqqissuserlu: Inuit peqqissusiannut takussutissat pillugit takussutissiaq [danskisut aamma kalaallisut]. København Syddansk Universitet Statens Institut for Folkesundhed, 2019. 66 s. (SIF's Grønlandsskrifter nr. 30).